Библиотекэ жэщ
Мэлбахъуэ Тимборэ и цIэр зезыхьэ Къэрал лъэпкъ библиотекэм мэлыжьыхьым и 22-м щекIуэкIащ тхылъеджэхэр дэIыгъыным теухуа «Библиотекэ жэщ-2017» урысейпсо Iуэхугъуэр.
Ар Тхылъымрэ авторым и хуитыныгъэмрэ я дунейпсо махуэм ирырагъэхьэлIащ. А пщыхьэщхьэм биб- лиотекэр сыхьэтым и 21-рэ пщIондэ лэжьащ. Тхылъ хъумапIэм и щIыхьэпIэ нэхъыщхьэм и гупэм къит утым сыхьэт 17-м пэублэ зэхыхьэ къыщызэрагъэпэщащ.
Тхылъыр фIыуэ зылъагъухэм Iэмал ягъуэтащ библиотекэм и фонд зэхуэщIахэмрэ хъумапIэхэмрэ къаплъыхьыну, тхылъ гъуэтыгъуейхэм, абыхэм дэт сурэтхэм, географие картэхэм, фонотекэм нэIуасэ зыхуащIыну.
ШколакIуэхэм папщIэ библиотекэ IухьэпIэм деж «Дуней псор зэщIэзыгъэхьэ экологие» зыфIаща джэгугъуэхэр къыщызэрагъэпэщащ, пырхъуэ кIуэцIым (фойем) «Уахътыншэ» фильмыр щагъэлъэгъуащ.
Библиотекэм и пэшхэм ящыщ зым къызэхуэсахэм къащыIущIащ Къэбэрдей-Балъкъэрым и щIыпIэ хьэлэмэтхэр къэхутэным икIи джыным къаруушхуэ езыхьэлIэхэу Котляровхэ Мариерэ Викторрэ.
Тхылъыр фIыуэ зылъагъухэм япэ къатым къащыпэплъэрт тхакIуэхэу Терехов Игоррэ Мокаев Владимир-рэ, усакIуэ Балъкъыз Батий сымэ. Абдеж щекIуэкIа зэIущIэм зыщытепсэлъыхьар дыкъэзыухъуреихь дунейм и дахагъэм гу зэрылъатэ щIыкIэхэмрэ псэ къабзагъэр хъумэным ехьэлIа «Iэмалхэмрэщ».
«МелыIычым къыдэскIухьурэ» и рассказым къеджа иужь, Терехов Игорь къыхигъэщхьэхукIащ иджы-рей зэманым къыдекIуэкI гупсысэхэм ящыщ зым, мылъку зэгъэгъуэтыным теухуам, литературэмрэ щэнхабзэмрэ лъэныкъуэкIэ зэрырагъэкIуэтэкIыр.
— «Капиталист жылагъуэр» щIэныгъэ зыбгъэдэлъ цIыхухэм зэрыхуей щIагъуэ щыIэкъым, ар нэхъыбэу зыхуэныкъуэр хьэпшып зыщIхэмрэ ахэр къэзыщэхухэмрэщ, — къыхигъэщащ Тереховым.
Сурэт гъуазджэхэмкIэ музейм и IэщIагъэлI нэхъыщхьэ Мокаев Владимир къыхигъэбелджылыкIащ дэ щэнхабзэ щIэин къулей зиIэ Хэку дызэрыщыпсэур.
Къэрал кIуэцI IуэхухэмкIэ IуэхущIапIэхэм я ветеран, усакIуэ Балъкъыз Батий кхъужьей жыгыжьым теухуауэ итха и усэм къеджа иужь, и псэлъэгъухэр къыхуриджащ щхьэж и гъащIэм, къэзыухъуреихь дунейм дахагъэу хэлъыр къыщилъыхъуэжыну, и гупсысэкIэр фIым хуиузэщIыну.
Щэнхабзэмрэ гъуазджэхэмкIэ колледжым щеджэхэм зэхагъэува литературэ теплъэгъуэхэмкIэ, ягъэзэщIа уэрэдхэмрэ къафэхэмкIэ зэIущIэр ягъэбжьыфIащ, ягъэдэхащ.
Япэ къатым и фойем щагъэува телъхьэпIэм трагуэша тхылъхэм ящыщ къызэхуэсахэм фэеплъу къыщащтэ хъурт.
«Библиотекэ жэщ» зэхыхьэм хэтахэр зэбгрыкIыжащ щIэ куэд къащIауэ, ялъэгъуамкIэ арэзы хъуахэу, я нэгуи зиужьауэ.
КЪУМАХУЭ Аслъэн.
